Þúsund kílómetra bíltúr til að heimsækja nágranna á Vestfjörðum Kristján Már Unnarsson skrifar 29. febrúar 2012 18:45 Formaður bæjarráðs Ísafjarðar segir ástand samgöngumála á Vestfjörðum ömurlegt og ríkisstjórnin geti ekki skýlt sér á bak við hrunið þegar loforð um úrbætur séu svikin . Hann nefnir dæmi um starfsmenn fiskeldisstöðvar sem þurfa að aka yfir þúsund kílómetra milli tveggja fjarða þótt aðeins þrjátíu kílómetra loftlína sé þar á milli . Eftir átak síðustu ára í vegagerð teljast samgöngur orðnar þokkalegar milli Reykjavíkur og Ísafjarðar um Djúp . Framundan á næstu árum er að tengja byggðir á sunnanverðum Vestfjörðum við hringveginn . Eftir stendur hins vegar ótrúlegt gap innan Vestfjarða , leiðin milli Ísafjarðar og Patreksfjarðar . Þar eru Dynjandisheiði og Hrafnseyrarheiði helstu farartálmar en þær hafa meira og minna verið lokaðar frá því í nóvember og alfarið frá 12. desember og ekki er á dagskrá að moka fyrr en eftir 20. mars , samkvæmt upplýsingum Vegagerðarinnar . Formaður bæjarráðs Ísafjarðar , Eiríkur Finnur Greipssson , segir tómt mál að tala um endurreisn atvinnulífs án samgöngubóta . Það segi sig sjálft að Vestfirðir muni ekki komast í gegnum núverandi erfiðleika nema samgöngur verði bættar . Eiríkur er jafnframt fjármálastjóri Dýrfisks , sem er að byggja upp fiskeldi , og líður fyrir þessa stöðu en fyrirtækið er með seiðaeldi í Tálknafirði , eldiskvíar á Dýrafirði og fiskvinnslu á Flateyri . 115 kílómetra vegalengd er milli starfsstöðva á Tálknafirði og Þingeyri en með heiðarnar lokaðar , eins og verið hefur undanfarna þrjá mánuði , hafa starfsmenn neyðst til að aka um alla Barðarstrandarsýslu , um Þröskulda , Hólmavík og Steingrímsfjarðarheiði , Djúpveg og Ísafjörð , alls 519 kílómetra vegalengd , eða yfir þúsund kílómetra fram og til baka . Að þurfa að senda starfsmenn á annað þúsund kílómetra í akstur á milli staða , sem annars ætti ekki að taka nema innan við tvo tíma að keyra á milli , er ömurleg staða fyrir það atvinnulíf sem verið er að reyna að byggja upp , segir Eiríkur . Sú langtímaáætlun sem ríkisstjórnin hefur nú kynnt gerir ekki ráð fyrir að heilsárvegur komi þarna á milli næsta áratuginn . „ Það er bara verið að svíkja áður útgefin loforð . Og það þarf ekkert að skýla sér á bak við að hér hafi orðið efnahagslegt hrun , " segir Eiríkur Finnur og segir samgöngurnar ekki bjóðandi nútíma samfélagi .